
A növényzet szerkezetének hatása legelőgyomok fejlődésére

Kulcsszavak: legelőgyomok; gyepterületek; kompetíciós nyomás
A legelőgyomok sikeresen elszaporodhatnak az intenzíven legelt gyepterületeken. Köztudomású,
hogy sikerüket a legelés elkerülésének mechanizmusai által biztosítják. Egy másik magyarázat
azonban a legelő növényzetének a szerkezetében keresendő, amely a legelési nyomás
következtében kisebb kompetíciós képességgel bír, eképp a legelőgyomok sikeresebben
növekedhetnek a legelt vegetációban.
Terepi kísérletünk során négy Erdélyben fellelhető, ugyanakkor rövidéletű fészkes virágzatú
legelőgyom (Xeranthemum cylindraceum, Xeranthemum annum, Centaurea solstitialis és
Carthamus lanatus) fejlődését vizsgáltuk három kezeléstípus függvényében: nem vágott, egyszer
vágott, háromszor vágott, a célfajok érintetlenül hagyása mellett. Azt feltételeztük, hogy a
biomassza-eltávolítás, mely a környező növényzet szerkezetét nyílttá és alacsonnyá teszi,
serkenti a kísérleti fajok növekedését, virágzását, valamint túlélésükre is pozitív hatással lesz.
Eredményeinkben azt találtuk, hogy a környező növényzet megnyitása, valószínűleg a
kompetíciós nyomás csökkentése és a fényellátottság növelése által, valóban serkenti a
legelőgyomok növekedését, így nagyobb száraz biomassza tömeget eredményeztek az egyszer,
illetve háromszor vágott területeken fejlődő egyedek, a kezelés nélküli kvadrátokhoz képest.
Továbbá, nagyobb túlélést mutattak azon kvadrátokban, ahol a vegetáció általi kompetíciót
visszaszorítottuk. Már a kisebb mértékű beavatkozás (egyszeri vágás) is szignifikáns különbséget
mutatott a kontrollhoz képest, ahol az egyedek nem léptek át a fejlődés további stádiumába,
nagyon alacsony arányban virágoztak és gyakoriak voltak a kihalási események is.
Következtetésképpen, ha a legelőgyomok túlzott mértékben elszaporodnak intenzíven legeltetett
gyepterületeken, a legelők pihentetése (ami a vegetáció regenerálódásához vezet) segít
megfékezni őket, mivel a kompetíció csökkenti állományméretüket és fennmaradásukat.



